b"\n_START_ARTICLE_\nTrastorn del lligam\n_START_SECTION_\nCauses\n_START_PARAGRAPH_\nEn la majoria de casos el trastorn es desenvolupa pel sentiment de desempar dels primers mesos de vida, on el nad\xc3\xb3 pateix maltractaments, no \xc3\xa9s at\xc3\xa8s de manera adequada o canvia massa sovint de cuidadors, de forma que no pot establir un lligam amb cap referent perqu\xc3\xa8 li doni seguretat. Aix\xc3\xb2 es tradueix en una desconfian\xc3\xa7a patol\xc3\xb2gica cap al m\xc3\xb3n adult que es manifesta en els primers anys i que pot enquistar-se com un sentiment negatiu cap a l'entorn. Afecta al 0,9% dels infants, donat que nens en entorns desfavorables poden desenvolupar capacitats extraordin\xc3\xa0ries de resili\xc3\xa8ncia que actu\xc3\xafn com a factor protector.\n_START_SECTION_\nS\xc3\xadmptomes\n_START_PARAGRAPH_\nEls s\xc3\xadmptomes que es presenten en els nens afectats s\xc3\xb3n una manca de resposta a est\xc3\xadmuls externs, reclamar de manera excessiva atenci\xc3\xb3, reaccions desmesurades en el terreny emocional o incapacitat per mostrar afecte als \xc3\xa9ssers m\xc3\xa9s propers. Molts nens no suporten la separaci\xc3\xb3 temporal dels seus familiars o no interaccionen a l'entorn sense aquesta pres\xc3\xa8ncia._NEWLINE_El diagn\xc3\xb2stic es basa en l'observaci\xc3\xb3 continuada del nen en situacions on pot haver-hi un estr\xc3\xa8s extern i en els informes de q\xc3\xbcestionaris remesos pel pediatre, l'escola i la fam\xc3\xadlia. S'ha de descartar si hi ha sospites de trastorn de la conducta en les diverses modalitats. Pot augmentar el risc d'aparici\xc3\xb3 d'altres problemes, com ara el TDAH._NEWLINE_El trastorn es classifica en dos subtipus: el denominat reactiu i el desinhibit. El primer accentua la passivitat davant els intents comunicatius i l'ansietat davant situacions jutjades err\xc3\xb2niament com a amena\xc3\xa7adores. El segon, per contra, t\xc3\xa9 m\xc3\xa9s propensi\xc3\xb3 a mostres d'agressivitat o viol\xc3\xa8ncia davant l'estr\xc3\xa8s i una cerca activa d'atenci\xc3\xb3, fins i tot entre desconeguts. T\xc3\xa9 menys resposta a la ter\xc3\xa0pia que el trastorn de subtipus reactiu.\n_START_SECTION_\nTractament\n_START_PARAGRAPH_\nEl tractament es basa en la ter\xc3\xa0pia familiar, de manera que els cuidadors aprenguin a respondre a les necessitats del nen i a proporcionar-li un entorn segur on pugui recuperar el lligam amb els altres i reaccionar als est\xc3\xadmuls socials. Si es considera que hi ha hagut una neglig\xc3\xa8ncia excessiva per part dels adults responsables, es pot recomanar la cerca d'un altre cuidador complementari o la retirada de la cust\xc3\xb2dia. Alguns terapeutes ho combinen amb t\xc3\xa8cniques de regressi\xc3\xb3 i catarsi que permeten que el nen revisqui els moments d'aband\xc3\xb3 i els identifiqui com a pas previ per a superar-los. El treball de l'empatia \xc3\xa9s complementari a la ter\xc3\xa0pia sobre el nucli familiar."